सुभाषितरत्नकोशः/७ सूर्यव्रज्या
ततः सूर्यव्रज्या ७ 

यस्याधो ऽधस् तथोपर्य् उपरि निरवधि भ्राम्यतो विश्वम् अश्वैर् आवृत्तालातलीलां रचयति रयतो मण्डलं तिग्मधाम्नः /  
सो ऽव्याद् उत्तप्तकार्तस्वरसरलशरस्पर्धिभिर् धामदण्डैर् उद्दण्डैः प्रापयन् वः प्रचुरतमतमःस्तोमम् अस्तं समस्तम्     ७.१    (१४८)  
राजशेखरस्य 

शुकतुण्डच्छवि सवितुश् चण्डरुचः पुण्डरीकवनबन्धोः /     
मण्डलम् उदितं वन्दे कुण्डलम् आखण्डलाशायाः     ७.२    (१४९)       
विद्यायाः 

तुङ्गोदयाद्रिभुजगेन्द्रफणोपलाय व्योमेन्द्रनीलतरुकाञ्चनपल्लवाय /  
संसारसागरसमुत्क्रमयोगिसार्थ- प्रस्थानपूर्णकलशाय नमः सवित्रे     ७.३    (१५०)  
वराहमिहिरस्य 

संसक्तं सिक्तमूलाद् अभिनवभुवनोद्यानकौतूहलिन्या यामिन्या कन्ययेवामृतकरकलशावर्जितेनामृतेन /  
अर्कालोकः क्रियाद् वो मुदम् उदयशिरश्चक्रवालालवालाद् उद्यन् बालप्रवालप्रतिमरुचिर् अहःपादपप्राक्प्रवालः     ७.४    (१५१)  
मयूरस्य 

        इति सूर्यव्रज्या|| ७